অষ্টম কিস্তিঃ কিগালির জেনোসাইড জাদুঘরে কিছুক্ষণ সাত দিনের ছুটিতে রুয়ান্ডা দেখার জন্য সময় পেলাম মাত্র দুটো পূর্ণ দিন। প্রথম দিন কিগালিতে পৌঁছিলাম অতি ভোরে। উগান্ডা থেকে বাসে করে প্রায় সারারাত ভ্রমণ। আগের দিনটাও গেছে ভ্রমণেই। তাই গত ৪৮ ঘন্টায় কেবল বাসের মধ্যেই যতটুকু ঘুম হয়েছিল সেটার উপর ভর করেই সকাল সকাল বের হলাম কিগালি শহর দেখতে। রুয়ান্ডার কিগালি শহরটি নিজেই একটি প্রাকৃতিক সৌনদর্যের লীলাভূমি। শত শত পাহাড়ের উপর খাঁজকাটা কারুকার্য যেন শহরটি। সমুদ্র সমতল থেকে এর উচ্চতা ১,৫৬৭ মিটার যা আমাদের দেশের সর্বোচ্চ পর্বত শৃঙ্গ বিজয় বা তাজিং ডঙের চেয়েও বেশি উঁচুতে।